知府毛公顯謨以詩寵還書軸謹次嚴韻以叙拳拳服膺之萬一
作者：吳則禮
朝代：宋

paragraphs: 天邊疊巘雲濤外，南人啟齒北人怪。
給事筆力鼎可扛，九鼎初如一毛細。
曲肱左省清夢餘，長江拍拍天一隅。
後車聊載高陽徒，行復持被承明廬。
即今司業誰姓蘇，還能辦人酒錢無。
生憎枯槁屈大夫，金盤鱠縷日可須。
公也慎莫言歸歟，美姿要作凌烟圖。